คลังดันเศรษฐกิจปีหน้าโต4%
รมว.คลัง ระบุเศรษฐกิจปีหน้าขยายตัว 4% ยังเสี่ยงจากภาวะเศรษฐกิจประเทศคู่ค้า
24 ธ.ค. 2553

รมว.คลัง ระบุเศรษฐกิจปีหน้าขยายตัว 4% ยังเสี่ยงจากภาวะเศรษฐกิจประเทศคู่ค้า
นายกรณ์ จาติกวณิช รมว.คลัง กล่าวว่า เศรษฐกิจไทยปี 2554 จะขยายตัวได้กว่า 4% ต่อปี ถือว่าน่าพอใจ อย่างไรก็ดีเศรษฐกิจยังมีความเสี่ยงจากภาวะเศรษฐกิจประเทศคู่ค้า ส่วนเงินทุนไหลเข้าไม่น่าจะมีปัญหา เพราะส่วนใหญ่ไม่ใช่การเข้ามาเก็งกำไร
อย่างไรก็ดี แนวโน้มค่าเงินเหรียญสหรัฐยังมีแนวโน้มอ่อนค่าลงในระยะยาว ซึ่งจะส่งผลต่อค่าเงินบาท จึงเป็นเรื่องที่ผู้ประกอบการต้องเตรียมพร้อมและปรับตัวเพื่อรับมืออยู่แล้ว
นายกรณ์ กล่าวว่า ราคาน้ำมันที่มีแนวโน้มสูงขึ้น ถือว่ายังอยู่ในระดับที่ควบคุมได้ โดยที่ผ่านมาภาวะค่าเงินบาทที่แข็งค่าขึ้น ก็ช่วยลดภาระต้นทุนนำเข้าน้ำมันได้ และรัฐบาลก็สามารถดูแลราคาน้ำมันบางประเภท เพื่อไม่ให้กระทบต่อราคาสินค้า
สำหรับภารกิจของคลังในปี 2554 นั้น มี 3 เรื่องหลัก คือ การบริหารเศรษฐกิจให้มีเสถียรภาพทางการคลัง การดูแลให้มีการใช้ทรัพย์สินของประเทศอย่างคุ้มค่า และการแก้ปัญหาความยากจน